钦定古今图书集成/明伦汇编/家范典/第003卷 > 徐三重明善全编 > 《家则》
## 钦定古今图书集成/明伦汇编/家范典/第003卷 > 徐三重明善全编 > 《家则》

一、祠堂以奉先世神主，即所居室东间为之主，依世
次递列，出入必告正，至朔望必参俗节，荐以时物。四
时祭祀仪式，并遵用《文公家礼》，以二至二分日行事，
并岁除，凡五祭。祭毕，家众会馔，尊卑长幼，叙坐谈论，
必礼义仁让之事，不得戏亵，及言奸利短长。

又

一朔望参谒祠堂毕。至中堂、长幼尊卑、以次相揖。有
事则会议。无则退

“一。每旦夙兴，干理家务，凡事须父子兄弟同心商略，
断以理义，务在公平。子弟各尽职业，分劳效力，毋独
顾己事，毋自适己怀，毋妒有怯无，毋背亲交外谋事
必悉心，御变则戮力。手足腹心，人人一体，此昌门保
祚之要道也。”呜呼！世道浇漓，风土恶薄，雍睦之事，寥
寥罕睹。然成败之应，毫发无爽，此岂皆不读《诗》《书》者
耶？习俗所涅，家世所延，恬而莫悟。是在父兄明理，作
法于常；而圣贤成训，具讲于素。庶几赖天佑以共成
此风乎！

一、为家长最难，必明礼义、识时势、谙事体、通人情，乃
可以主持家业，和合人心。夫礼义须读书，时势须明
达，事体须阅历，人情须体恤，兼此四者，家运必大昌
矣。然何可易言。

一“家长当谨守礼法，不得妄为。”至公无私，不得偏向。
又须以“至诚待下，常存平恕。临事之际，毋察察而明，
毋昧昧而昏。”好恶必当，体恤必周，常视一家如一身。
以一身整束一家，则法行而情合矣。

一子弟智愚贤不肖，虽有天命，然父兄须教以读书皆不可令废弃。纵痴蠢顽悍，若少知理义，亦不敢肆
然为非。至不可理论也。家贫力难延师，父自教之。弟
若幼小，则兄教之。夫使子弟知书循理，则父兄亦可
免不良之累，彼此俱有益矣。世俗善经营者，往往业
驵狯，子弟狡慧则习刀笔二项，皆可营生。特恐相安
于奸利，则《诗》《书》种子遂绝，将来有不肖者，礼义廉耻
荡然，更无所不至矣。岂若读书耕田，以清贫勤苦立
家业，布袍蔬饭，世为士人，令父子兄弟人人礼乐文
章，所谓“匹夫而缙绅，畎亩而朝列”，顾不光隆与？

又

一闺门之体，最宜谨严。况吾松厮养太众，岂得无别。
且亲戚之家，多有交往，初稍滥觞，末当浸漫。因俗制
节，正家者何可不谨持之也。凡家室之制，须有中门，
以老成端厚者一人守之，早启暮闭。妇女无故不得
出。女奴年十二不得擅出。男仆年十五不得擅入。违
者责之。亲姻问遗，守者传递出入。其在外一应非类，
如所谓“三姑六婆”者，并不许入。妇女在内，夜行以烛，
无烛则止。叔嫂不通言。男女不同室，居处相隔，行止
相避，不共圊溷，不共湢浴，不亲相授受，不同席饮食，
所以谨嫌厚别也。凡诸妇于本家，父母在则归宁，没
则否。兄弟有庆吊大事则暂往，不得过宿，远则不往。
本家人来，惟父母与同生兄弟至亲，甥侄则相见，馀
并否。相见时，必子弟引入，遇夜则不入。其亲族有为
僧道者，虽至亲，不得往来。女子年十岁以外，不得从
母至外家，馀虽至亲家，亦不得往。若男子往外家、内
家及姊妹之家，必先令人通命，然后萧入。叙坐之后，
言语须极敬慎，语毕而退，不得左右忤视。盖“以礼自
处，以礼处人”，非二事也。

又

一、男女之辨正在内外，则妇人不当出外明甚。予尝
至宜兴，旅寓民舍，罕见妇女形迹，亦绝无往来道路，
此土俗之最美者。良家子女固不宜轻出行游，及抵
亲识，至于探望姻党，辄遣妇女飘扬衢路，肩摩稠人，
大非雅观。必不得已，第可命老幼童竖相致问信。若
远亲之家，吉凶礼节已有男子在外交际，恶用复需
妇人哉。

一、妇人女子最易以佛诱，不但倾财施舍，浮费无益。
乃有交往尼姑、道姑，任其出入者。乃有轻至佛寺道
院，烧香游瞩者。乃有建设佛堂于家，以便焚修，并招
致佛侣者。缘老者惑于福罪，少者喜于放荡，而主者
又无古礼正义以检遏之。身名家范，蔑弃不惜，最为
邪僻败度之事。何用别立家规而后晓也。昔人排佛
老。谓其要在明先王之道。若修齐之士。以先正《仪礼》。
作法门庭。安得复有兹事。

又

一，“古者义门同居，即父兄子弟犹严内外。世俗有以
异姓亲识佐理家事者，出入无禁，男女杂行，即其人
素最谨厚，宁不少防其渐耶。夫《礼》戒嫌疑，岂因实有
斯事，而端明识士，已操终始永怀。盖赋性难齐，居常
易染。昔人制度，于必无者尚恐其有，况或有者，宁可
便策其无。凡家事宜父子兄弟自为经理，切勿轻纳”
异姓，更恐将来改移，反成怨衅。至于孤贫收养，亦不
可苟，大都仁义之事，当图永终，庶全盛美。

一、家人同居，易生玩狎，鲜能以礼自将，此乖忤所由
生也。《易》曰：“家人嗃嗃，悔厉，吉。妇子嘻嘻，终吝。”正言以
严得合，因宽致戾，垂训切矣。凡父子兄弟夫妇之礼，
不过日夕接对，语言动静之间，书记所载，素所诵习，
人自不体耳。但以礼约饬，不惮烦劳，如父坐子立，兄
行弟随，见长者则起，应对必以名，出必告，反必面，事
“必禀命，朝问安，夕定省”，诸如此类，肃而行之，习而安
之，上为而下效之，则慢易交亢之性自然消融，而和
顺之风未有不成者也。